跋林學士宋卿帖
作者：王邁
朝代：宋

paragraphs: 朝爲一旅人，暮拾九品官。
趾高氣且浮，反面視孤寒。
昔聞韓魏公，義風塞人寰。
赤舄坐晝錦，有客排其關。
孤身無所賫，乞公玉盥盤。
公笑授之去，感涕雙汍瀾。
我始得此事，謂可聳俗觀。
家傳書甚悉，國史載不完。
今見學士帖，爛然銀鈎蟠。
方其一第初，半載游長安。
持書遺鄉朋，客費無虛閑。
近得奩中貲，分壯貧士顔。
寧我食無魚，不忍渠無餐。
寧我裾無華，不忍渠衣單。
臭味何所愛，敢言囊之慳。
猶愈輕薄兒，一笑黄金拚。
我來閲遺書，據案發長歎。
縱橫纔片紙，突兀已萬間。
魏公爲上相，庇士易爲懽。
林公初筮仕，爲此良獨難。
景仰前輩人，高節騫雲山。
原下不可作，清風何時還。
泚筆哦此詩，寄名烏絲欄。
庶幾一見者，可以激偷頑。